KIRJALLINEN KYSYMYS E-2661/01

esittäjä(t): Charles Tannock (PPE-DE) komissiolle

(1. lokakuuta 2001)

Aihe: Yhteisön rokottamattomuuden politiikan tehokkuus suu- ja sorkkataudin torjumisessa

Onko komissio tietoinen siitä

- että Edinburghin yliopiston trooppisen eläinlääketieteen keskuksen lehtorin, tri Keith Sumptionin johtama tutkimus eri puolilla maailmaa kymmenen viime vuoden aikana puhjenneista 60 suu- ja sorkkatautiepidemiasta osoitti, että niistä 22 maasta, joissa ei ollut käytetty rokotusta ennen taudin puhkeamista, maissa, joissa käytettiin sekä rokotusta että teurastusta, pystyttiin saamaan virus hallintaan 42 vuorokauden kuluessa, kun taas puolessa rokotusta käyttämättömistä maista, joissa käytettiin vain teurastusta, epidemian hillitsemiseen kului yli 50 vuorokautta, kahdeksassa kymmenestä pisimpään kestäneestä tautiepidemiasta käytettiin vain teurastusta ja että tutkimuksen tulosten mukaan pelkkä teurastaminen oli ollut tehokasta vain pienissä ja hyvin paikallisissa tautiepidemioissa, jotka torjuttiin heti

- että viime kuukausina Yhdistyneessä kuningaskunnassa teurastetuista miljoonista eläimistä 95 prosenttia oli täysin terveitä, mikä saattoi monia eläinten kasvattajia valtavaan ahdinkoon ja monien heistä oli suljettava maatilansa esteillä tai turvauduttava oikeustoimiin pyrkiessään estämään eläintensä teurastuksen

- että yksi maailman johtavista taudin asiantuntijoista, professori Frederick Brown, joka on Pirbrightin eläinvirusten tutkimuslaitoksen entinen apulaisjohtaja, Yalen yliopiston virusopin entinen professori ja nykyinen vieraileva tutkija yhdessä Yhdysvaltojen johtavista testilaboratorioista, on osoittanut, että taudin pääasialliset kantajat, lampaat, voivat kantaa virusta kolme viikkoa ennen oireiden ilmenemistä ja siksi rokotus on ainoa keino hidastaa taudin puhkeamista ja että kun hän oli tarjonnut maatalous-, kalastus- ja elintarvikeministeriön käyttöön laboratorionsa kehittämää testausjärjestelmää, jolla tautitartuntaa voidaan testata paikan päällä ja on mahdollista saada asianmukaiset tulokset kahdessa tunnissa, tutkijoiden sanottiin olevan liian kiireisiä

- että brittiläisille sotilaille, jotka avustivat eläinten teurastuksessa, tarjottiin Argentiinasta, jossa käytetään rokotuksia suu- ja sorkkatautia vastaan, laillisesti tuotua naudanlihaa?

Rokotettujen eläinten lihan käyttäminen ihmisravintona on täysin turvallista ja komission jäsen David Byrne on vahvistanut Euroopan parlamentille suu- ja sorkkataudin riskittömyyden ihmisen terveydelle. Teurastusten yleisyys paitsi saattoi eläinten kasvattajat ja sotilaat valtavaan psyykkiseen ahdinkoon myös kasvatti BSE-taudin leviämisriskiä. Alankomaiden hallituksen politiikka, jonka mukaan eläimiä rokotetaan aikaisessa vaiheessa, on ollut täydellinen menestys. Jos komissio on tietoinen edellä mainituista seikoista, aikooko se tarkistaa välittömästi rokottamattomuuden politiikkaansa eikä odottaa taudin uutta puhkeamista Yhdistyneessä kuningaskunnassa ja lisäksi harkita toimia kansanterveydellisistä syistä niin, ettei edelleen miljoonia eläimiä teurasteta tarpeettomasti?

David Byrnen komission puolesta antama vastaus

(12. marraskuuta 2001)

Suu- ja sorkkatautitapausten määrä on vähentynyt selvästi Yhdistyneessä kuningaskunnassa viime kuukausina. Viimeisin tautitapaus puhkesi 30. syyskuuta 2001. Toisin kuin arvoisa parlamentin jäsen esittää, rokotuskampanjalla tuskin enää tässä vaiheessa voitaisiin säästää miljoonia eläimiä. Lisäksi rokotuksia ei voida aloittaa pelkästään komission toivomuksesta, vaan jäsenvaltion tai jäsenvaltioiden on esitettävä asiaa koskeva pyyntö. Huomattakoon, että kaikki rokotuspyynnöt, jotka komissiolle esitettiin viimeisten taudinpuhkeamisten yhteydessä, hyväksyttiin jäsenvaltioiden eläinlääkintäkomiteassa sopimin ehdoin.

Yhteenveto perusteluista, jotka koskevat rokotteiden käyttöönoton hylkäämistä Yhdistyneessä kuningaskunnassa, on nähtävillä Yhdistyneen kuningaskunnan ympäristöstä, elintarvikkeista ja maaseutuasioista vastaavan ministeriön verkkosivuilla.

Komissio on jo useaan kertaan ilmoittanut tarkastelevansa perusteellisesti yhteisön tämänhetkistä rokotuspolitiikkaa heti, kun epidemia on voitu hävittää. Belgian puheenjohtajakaudella järjestetään osana tätä tarkastelua laaja asiaa koskeva konferenssi 11.12. joulukuuta 2001. Lisäksi tarkastelussa otetaan huomioon kaikkien niiden jäsenvaltioiden kokemukset, joissa tautia on esiintynyt. Tämä koskee Yhdistyneen kuningaskunnan lisäksi Alankomaita, jossa rokotuksia tehtiin hyvin rajoitetusti (rokotetut eläimet kuitenkin teurastettiin) sekä Ranskaa ja Irlantia, joissa tauti voitiin hävittää ilman rokotuksia.

Tarkastelun päätyttyä komissio aikoo esittää ehdotuksen suu- ja sorkkatautia koskevaksi neuvoston direktiiviksi ja toimittaa sen parlamentille lausuntoa varten. Yksi direktiivin tärkeimmistä asioista on tulevaisuuden rokotuspolitiikka, joka perustuu viimeisistä tautitapauksista saatuihin kokemuksiin. Ehdotuksen odotetaan valmistuvan vuoden 2002 ensimmäisellä neljänneksellä.